9 Jesu o ne a kgomarela molao wa Modimo o o ka ga boitsholo jwa tlhakanelodikobo. O ne a re: “A lo ne lwa se ka lwa bala gore yo o neng a ba bopa go tswa kwa tshimologong o ne a ba dira monna le mosadi a ba a re, ‘Ka lebaka leno monna o tla tlogela rraagwe le mmaagwe mme o tla ngaparela mosadi wa gagwe, mme bobedi jono bo tla nna nama e le nngwe’? Mo e leng gore ga ba tlhole ba le babedi, mme ke nama e le nngwe. Jalo, se Modimo a se kopantseng mmogo a motho ope a se se kgaoganye.” (Math. 19:4-6) Jesu o ne a itse gore se re se lebang se ama dipelo tsa rona. Ka jalo mo Therong ya gagwe ya kwa Thabeng, o ne a re: “Lo utlwile gore go ne ga twe, ‘O se ka wa dira boaka.’ Mme nna ke lo raya ke re mongwe le mongwe yo o nnang a lebile mosadi mo a nnang le kgotelo ka ntlha ya gagwe, o setse a dirile boaka le ene mo pelong ya gagwe.” (Math. 5:27, 28) Batho ba ba itlhokomolosang tlhagiso ya ga Jesu tota ba a bo ba godisa lorato lwa tlolomolao.